- Imamen har demonstrert et kvinnesyn som bryter med grunnleggende verdier i vårt samfunn.

Forsvarets feltimam, Najeeb-ur-Rehman Naz, får kritikk for å ha rådet en tvangsgiftet kvinne til å bli i ekteskapet med henvisning til Koranen.

Rådet som ble gitt på et nettforum før imamen begynte i Forsvaret, var:

«Men, når du en gang har akseptert dette ekteskapet ved å inngå pakten, uansett ved tvang eller med vilje, så er du forpliktet, i lik linje med mannen din, til å respektere ekteskapets plikter og ansvar.»

Les også: Imam ba kvinne bli i tvangsekteskap

Forsvarspolitisk talsmann i Frp, Christian Tybring-Gjedde, reagerer kraftig på nyheten.

- Jeg tar det som selvfølge at imam Najeed-ur-Rehman Naz blir avskjedighet fra Forsvaret, sier Tybring-Gjedde til Nettavisen.

Får feltiman Najeeb-ur-Rehman Naz (til høyre) fortsette i jobben? Foto: Arkivfoto (Forsvaret)

Nulltoleranse

Det begrunner han slik:

- Imam Najeed-ur-Rehman Naz har demonstrert et kvinnesyn som bryter med grunnleggende verdier i vårt samfunn. Vi må ha null-toleranse for slike holdninger.

Frps forsvarspolitiker ser svært alvorlig på saken:

- At han begrunner rådet med tekst i Koranen gjør saken enda mer alvorlig. Dette vil jeg ta opp med forsvarsminister Ine Marie Søreide Eriksen (H), sier Tybring-Gjedde.